Ismét itt táncol a világ | fehervar.net
2017. augusztus 13. Lőrincz Miklós
A fesztivál lenyűgöző felvonulással kezdődött: pompás, egzotikus jelmezek, népviseletek, lampionok, színkavalkád, kasztanyetták, dobszó és vidám forgatag töltötte meg a Belvárost. Már az Alba Plaza előtti téren sokan voltak kíváncsiak a flashmobra, majd a közönség a Városház téren keresztül kísérte végig a résztvevőket a Fő utcán. Hét nemzet táncosai és a házigazdák adtak rövid ízelítőt programjukból, majd a Zichy színpadon mutatkoztak be a nyitó gálán.
A gálát a házigazdák nyitották fergeteges műsorukkal: a 68 éves, Fejér Megyei Príma-díjas együttesben közel négyszázan táncolnak az óvodásoktól a seniorokig, a magyar nyelvterület táncfolklórjának színpadra állítása mellett táncszínházi produkciókkal is foglalkoznak, mint a Mozdulatlan legendák. A nyitógálán az év legszebb hónapjához, a májushoz kötődő koreográfiájukat láthatta a közönség az „Ígéret hava” címmel: Gőbölös Gábor és Majoros Róbert legújabb közös alkotásában a bodrogközi fiatalok egykori május 1-jei, várakozásokkal teli mulatságát idézik meg az albás táncosok, kísérőjük a Galiba zenekar volt. A magyar nyitóműsor után a csoportok zászlóikkal felvonultak a színpadra, és együtt ünnepelték a rendezvénysorozat kezdetét.
Majoros Andor fesztiváligazgató köszöntötte a résztvevőket, a nézőket, és örömét fejezte ki, hogy újra Székesfehérvárra érkezett a világ, amire mindig többen és többen kíváncsiak. A programsorozatot idén először egy hatszáz fős lelátó is szolgálja a nagyszínpad előtt, így még többen élvezhetik a fellépéseket. Büszkeségét fejezte ki, hogy az Alba Regia Táncegyüttes újra vendégül láthatja a külföldi csoportokat, majd jó szórakozást kívánt az estéhez és a fesztivál belvárosi, illetve táncházi programjaihoz.
A fesztivál első napja a Táncházban folytatódott, a folkjam a résztvevő külföldi együttesekkel invitálta a szórakozni vágyókat.
Fotó: Lőrincz Miklós, Igari Balázs
Elindult a XXII. Királyi Napok Nemzetközi Néptáncfesztivál: a résztvevő együttesek az utcatáncos felvonulás után a Zichy...
Posted by Fehervar.net on Sunday, August 13, 2017